***Julia*** er en amerikansk dramafilm fra 1977, regissert av Fred Zinnemann. Manuset til Alvin Sargent er basert på et av kapitlene i Lillian Hellmans selvbiografiske roman *Pentimento*. Kapittelet handler om forfatterens vennskap med ei jente ved navn «Julia», som kjempet mot nazistene i årene før andre verdenskrig. Hellman har sagt at historien er sann, men det har oppstått uenighet om hvorvidt dette stemmer eller ikke. Jane Fonda, Vanessa Redgrave og Jason Robards spiller hovedrollene.

*Julia* fikk god kritikk, blant annet for rolleskildringene til Fonda, Redgrave og Robards. Det ble en kinosuksess med en totalomsetning på 20,7 millioner dollar på verdensbasis i billettinntekter. Filmen ble nominert til elleve Oscar-priser, blant annet for beste film, beste regi (Zinnemann), beste kvinnelige hovedrolle (Fonda) og beste originalmusikk (Georges Delerue). Den vant tre priser for beste mannlige birolle (Robards), beste kvinnelige birolle (Redgrave) og beste filmatisering (Sargent). *Julia* var den første filmen siden *Siste forestilling* (1971) til å vinne priser for både mannlig og kvinnelig birolle.

Arne T. Bye fra *Aftenposten* var fornøyd: «Veteranregissøren Fred Zinnemann har skapt en film som vil kunne bli stående som et betydelig verk blant hans andre suksesser. Ikke minst skyldes det et fortrinlig valg av skuespillere til rollene [...]. Denne gang kommer også Zinnemanns helt spesielle kunstneriske begavelse i dokumentarfilm-sjangeren til sin fulle rett. [...] Jane Fonda og Vanessa Redgrave utfyller hverandre på en glimrende måte. Den ene idealistisk uten å være innbitt, belærende uten å være doserende. Den annen lyttende, begeistret og full av temperament, men uten Julias ukuelige mot.»

Handling
--------

Filmen handler om det livslange vennskapet mellom den amerikanske forfatteren Lillian Hellmann (Jane Fonda) og Julia (Vanessa Redgrave), og deres kamp mot nazismen før utbruddet av andre verdenskrig. Forfatteren Lillian Hellmann blir invitert til en litteraturkongress i Russland. Venninnen ber henne smugle med seg penger inn i Nazi-Tyskland for å støtte motstandsarbeidet. Det er et farlig oppdrag som setter dem begge i livsfare.

Medvirkende
-----------

* Jane Fonda som Lillian Hellman
* Vanessa Redgrave som Julia
* Jason Robards som Dashiell Hammett
* Maximilian Schell som Johann
* Hal Holbrook som Alan Campbell
* Rosemary Murphy som Dorothy Parker
* Meryl Streep som Anne Marie
* John Glover som Sammy
* Lisa Pelikan som Julia som ung
* Susan Jones som Lillian som ung
* Lambert Wilson som Walter Franz

*Julia* var spillefilmdebuten til både Streep og Pelikan.

Referanser
----------

1. ↑  Aubrey Solomon, *Twentieth Century Fox: A Corporate and Financial History*, Scarecrow Press, 1989, s. 258.
2. ↑  «Julia (1977) (1977)». Box Office Mojo. Besøkt 3. februar 2018.
3. ↑  «The 50th Academy Awards (1978) Nominees and Winners». Academy of Motion Picture Arts and Sciences (AMPAS). Besøkt 3. februar 2018.
4. ↑  Bye, Arne T. (28. mars 1978). «Et betydelig filmverk om to kvinne-skjebner». *Aftenposten*. s. 10.

Eksterne lenker
---------------

* (en) *Julia* på Internet Movie Database Rediger på Wikidata

* *Julia (film)* hos Filmweb

* (no) *Julia* hos Filmfront Rediger på Wikidata

* (sv) *Julia* i Svensk Filmdatabas Rediger på Wikidata

* (da) *Julia* i Danmark Nationale Filminstitut Rediger på Wikidata

* (en) *Julia* på AllMovie Rediger på Wikidata

* (fr) *Julia* på Allociné Rediger på Wikidata

* (nl) *Julia* på MovieMeter Rediger på Wikidata

* (en) *Julia* på Turner Classic Movies Rediger på Wikidata

* (en) *Julia* på American Film Institute Rediger på Wikidata

|  |  |
| --- | --- |
| Oppslagsverk/autoritetsdata | Encyclopædia Britannica **·** BIBSYS **·** VIAF **·** GND **·** BNF **·** BNF (data)
 |